Լեռնային Ղարաբաղի Հանրապետության հռչակման հետ փոխվեց նաև թերթի կարգավիճակը, որը դարձավ հանրապետական։ Կարևոր է, սակայն, նշել, որ անփոփոխ է մնացել թերթի հիմնական առաքելությունը՝ լինել ժողովրդի շահերի ու իղձերի արտահայտողն ու ջատագովը, իսկ այսօր նաև պաշտպանել պետության շահերը։ Նրա գլխավոր նպատակներն են՝ համակողմանի լուսաբանել ԼՂՀ հասարակական-քաղաքական, սոցիալ-տնտեսական և մշակութային կյանքը, վեր հանել և օգնել լուծելու հանրապետության ու նրա քաղաքացիների համար հրատապ խնդիրները։ Ադրբեջանի հետ շարունակվող դիմակայության պայմաններում պատերազմը տեղափոխվել է նաև տեղեկատվական ոլորտ, նշանակում է՝ թերթի գերակա խնդիրներից մեկն է նեցուկ կանգնել Արցախի Հանրապետության դիրքորոշմանը և մերկացնել ադրբեջանական քարոզչության կեղծիքը։